Grond en Grondwet: Uitsluitsel eers ná eleksie | Netwerk24
Deur Philda Essop 13 Maart 2019 17:58
Suid-Afrikaners sal eers ná die Mei-verkiesing weet hoe die wetgewing sal lyk ingevolge waarvan art. 25 van die Grondwet ten opsigte van grondonteiening sonder vergoeding gewysig moet word.
Die parlementêre ad hoc-komitee wat met die opstel van hierdie wetgewing gemoeid is, het Woensdag sy laaste vergadering in die huidige parlementêre termyn gehou.
Die nasionale vergadering (NV) ontbind op 20 Maart in die lig van die nasionale en provinsiale verkiesings wat op 8 Mei plaasvind.
Die komitee is tot stand gebring nadat die ANC, die EFF, die UDM, die NFP, die AIC en die APC verlede jaar ten gunste van 'n mosie gestem het om die Grondwet te wysig om grondonteiening sonder vergoeding moontlik te maak. Opposisiepartye, waaronder die DA, die IVP, Cope, die VF-Plus en die ACDP, het daarteen gestem.
Die komitee wat op sy twee vergaderings onder meer voorleggings van die parlement se regsdienste en ander kenners ontvang het, het Woensdag 'n voorlopige verslag afgehandel wat volgende week aan die NV voorgelê sal word.
Die komitee onder leiding van Thoko Didiza beveel in sy verslag aan dat die werk van die komitee deur die nuwe parlement ná die verkiesing gehanteer moet word.
Die DA en die ACDP het aangedui dat hulle hul regte voorbehou wat betref oor of die kwessie na die volgende parlement moet vorder of nie.